La destinació turística Sagunt entra en l'univers Michelin gràcies a la xef Vicky Sevilla i el seu restaurant Arrels
15 de desembre 2021

![](/media/5pjhx3d2/c1_mini_m1_arrelsestrella.jpg?width=850&height=637.5)

Després de diversos anys de lluita i esforç, la xef de Quart de les Valls Vicky Sevilla, als seus 29 anys d'edat, ha aconseguit per al seu restaurant Arrels de Sagunt, situat en ple centre històric de la ciutat, la preuada Estrela Michelin, a més de convertir-se en la dona més jove a obtindre este guardó.

Va ser este dijous, 14 de desembre, quan es va revelar en la Gala Michelin d'Espanya, Andorra i Portugal 2022, celebrada en el Palau de les Arts de València, que el restaurant que regenta en la pujada al Castell de Sagunt passava a formar part del firmament gastronòmic dels xefs i locals més prestigiosos.

L'alcalde de Sagunt, Darío Moreno, ha definit la consecució d'esta primera Estrela Michelin per a un restaurant de la ciutat com **«una fita»** en la història del municipi. En este sentit, el primer edil ha recordat que esta **«jove promesa»** que és ja una realitat en l'escena culinària **«ha aconseguit este reconeixement amb moltíssima feina i esforç»**, i per això ha volgut transmetre-li el seu agraïment en nom de la ciutat. **«El seu èxit ens ajuda a continuar posicionant-nos en el mapa»**, ha subratllat.

La regidora de Turisme, Natalia Antonino, ha destacat per la seua part que **«és tot un orgull i un prestigi a nivell gastronòmic per a la ciutat comptar amb un restaurant amb Estrela Michelin que ajude a posicionar Sagunt com a destinació gastronòmica de qualitat i exercisca de focus d'atracció per a futurs turistes»**.

Tots dos han traslladat la seua enhorabona tant a Vicky Sevilla com a tot l'equip d'Arrels i els han desitjat que continuen en la mateixa línia d'excel·lència **«recollint èxits»**.

Moreno, així mateix, ha destacat la **«gran gastronomia»** que existeix en el municipi i ha animat a tots els establiments culinaris de Sagunt a **«continuar en eixa senda de professionalització i millora»** que ajuda la ciutat **«a continuar creixent en tots els aspectes»**.

Vicky Sevilla ha aprés de la mà de prestigiosos xefs valencians com Susi Díaz (La Finca), Vicente Patiño (Saiti) o Begoña Rodrigo (La Saleta). Amb 25 anys va decidir obrir el seu primer restaurant, Arrels, situat en les antigues cavallerisses del Palau dels Ducs de Gaeta de Sagunt, i des d'aleshores no ha deixat de rebre distincions.

En 2018 va obtindre el Premi Promesa de la Cuina Valenciana; en 2019 va ser reconeguda amb el Bib Gourmand, la pedrera de les futures Estreles Michelin, i ha sigut l'única cuinera valenciana nominada al XVIII Premi Cuiner Revelació 2020 de Madrid Fusió.

Ara, amb el restaurant Arrels, que gestiona personalment a Sagunt, Vicky Sevilla ha aconseguit sobrepassar l'àmbit local per a fer-se un espai en l'escena gastronòmica internacional gràcies a una cuina de mercat amb personalitat i respecte al producte i a les arrels del seu territori.

![](/media/zmqjpqf5/c2_equipoarrels.jpg?width=850&height=550.5681818181819)

*   [](http://www.facebook.com/sharer.php?u=https://aytosagunto.es/va/actualitat/restaurant-arrels-sagunt-estrela-michelin-enhorabona-ajuntament-2021-12-15/ "Facebook")
*   [](http://twitter.com/share?url=https://aytosagunto.es/va/actualitat/restaurant-arrels-sagunt-estrela-michelin-enhorabona-ajuntament-2021-12-15/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/restaurant-arrels-sagunt-estrela-michelin-enhorabona-ajuntament-2021-12-15/ "Linked In")
*   [](mailto:?body=https://aytosagunto.es/va/actualitat/restaurant-arrels-sagunt-estrela-michelin-enhorabona-ajuntament-2021-12-15/)